สินทรัพย์ประกันเมิน รับแท็กซี่เหตุเคลมสูง
สินทรัพย์ประกันภัย สู้ค่าเคลมไม่ไหว ทิ้งลูกค้าแท็กซี่ทำเบี้ยหาย 200 ล้านบาท ลดเป้ายอดขาย
18 มิ.ย. 2559

โพสต์ทูเดย์ - สินทรัพย์ประกันภัย สู้ค่าเคลมไม่ไหว ทิ้งลูกค้าแท็กซี่ทำเบี้ยหาย 200 ล้านบาท ลดเป้ายอดขาย
นายสมนึก สงวนสิน ประธานกรรมการบริหาร บริษัท สินทรัพย์ประกันภัย เปิดเผยว่า บริษัทได้ปรับลดเป้ายอดขายในปีนี้ใหม่ ลดลงมาเหลือใกล้เคียงกับปี 2558 คือ 980 ล้านบาท หรืออาจเพิ่มขึ้นประมาณ 5% จากแผนเดิมที่เคยตั้งเป้าไว้ว่าจะทำเบี้ยให้ได้ประมาณ 1,200 ล้านบาท
ทั้งนี้ เนื่องจากในช่วง 1-2 ปีที่ผ่านมา ฐานลูกค้าหลักกลุ่มรถแท็กซี่ได้มีอัตราความเสียหายต่อเบี้ยประกันภัยเพิ่มสูงขึ้นอย่างต่อเนื่องไปอยู่ที่ระดับ 89-110% จากเดิมที่ในช่วง 3 ปีแรกที่เริ่มทำตลาดอัตราความเสียหายต่อเบี้ยประกันอยู่ในระดับดีที่ 58% เท่านั้น
“ลูกค้าแท็กซี่ส่วนใหญ่ของเราทำประกันชั้น 3 ไว้ และมีเบี้ยรวมกันอยู่ที่ประมาณ 200 ล้านบาท/ปี แต่เมื่อสถิติการเคลมไม่ดี มีสินไหมสูง เมื่อถึงเวลาต่ออายุเราก็ต้องขอขึ้นเบี้ยอีก 2,000 บาท เป็น 1 หมื่นบาท เพื่อให้สอดคล้องกับความเสี่ยงที่สูงขึ้นและให้ตัวเลขค่าเคลมลดลงมา ทำให้ลูกค้าแท็กซี่หายไปทำกับที่อื่นแทน” นายสมนึก กล่าว
นอกจากนี้ บริษัทยังเพิ่มประสิทธิภาพการทำงานและลดต้นทุนดำเนินงานจากปัจจุบันอยู่ที่ 20% ของรายได้ ให้เหลือ 15% เพื่อจะได้ใกล้เคียงกับบริษัทขนาดกลางที่มีเบี้ยเฉลี่ยต่อปีอยู่ที่ 3,000 ล้านบาท ขึ้นไปให้ได้